ชาวนามหาสารคาม พลิกวิกฤติข้าวเปลือกราคาถูก กรอกข้าวถุงขายออนไลน์ บริการส่งฟรี
ร้อยตำรวจเอก เปรม สาวงษ์นาม อายุ 59 ปี ถือเป็นข้าราชการในวันธรรมดา และเป็นชาวนาในวันหยุด โดยทำนาร่วมกับภรรยาและครอบครัวกว่า 6 ไร่ ในพื้นที่บ้านโนนแต้ หมู่ 4 ตำบลท่าสองคอน อำเภอเมือง จังหวัดมหาสารคาม แบ่งเป็นข้าวจ้าวหอมมะลิ จำนวน 4 ไร่ และข้าวเหนียวพันธ์ กข. 6 จำนวน 2 ไร่ ในทุกปีหลังการเก็บเกี่ยวจะนำข้าวเปลือกไปจำหน่ายให้กับโรงสี หวังจะนำเงินมาเป็นค่าใช้จ่ายในการทำนา แต่ราคารับซื้อข้าวเปลือกในปีนี้อยู่ที่กิโลกรัมละ 7-8 บาท แตกต่างจากปีที่ผ่านมาซึ่งขายได้กิโลกรัมละ 11 บาท จึงไม่อยากขายและมีความคิดที่แปรรูปข้าวเปลือกเป็นข้าวสารหอมมะลิขายในกิโลกรัมละ 30 บาท ส่วนข้าวเหนียวกิโลกรัมละ 25 บาท โดยมีลูกสะใภ้ที่ชื่นชอบการขายสินค้าออนไลน์เป็นผู้ทำการตลาด ส่วนพ่อเป็นฝ่ายผลิตและแม่เป็นฝ่ายบรรจุภัณฑ์ ก่อนที่นำส่งด้วยตนเองให้กับลูกค้าในพื้นที่ อาทิ บ้านโนนแต้ บ้านท่าสองคอน หากเป็นภายในเขตเมือง เช่น ชุมชนมหาวิทยาลัยมหาสารคาม เขตเทศบาลเมืองมหาสารคามและพื้นที่ใกล้เคียง ยอดจองตั้งแต่ 5 กิโลกรัมขึ้นไป บริการส่งฟรี ไม่มีค่าใช้จ่ายเพิ่มร้อยตำรวจเอก เปรม สาวงษ์นาม กล่าวว่า ที่บ้านมีโรงสีขนาดเล็กสำหรับสีข้าวกินเองในครัวเรือน ซึ่งจะได้รำเป็นอาหารของสัตว์เลี้ยงด้วย อาทิ ปลาดุก กุ้งฝอย วัว เป็ด ไก่ ส่วนมูลของสัตว์ก็จะนำไปเป็นปุ๋ยคอกให้กับผักและผลไม้ในฟาร์ม เช่น องุ่น แตงโมไร้เมล็ด กล้วย และพืชผักชนิดต่างๆ เป็นต้น สำหรับขั้นตอนการผลิตหลังจากนำข้าวเปลือกมาสีแล้ว ก็จะนำข้าวสารไปคัดแยกสิ่งเจือปนด้วยมือและนำไปบรรจุถุงตามปริมาณที่ลูกค้าสั่งซื้อด้วยตาชั่งที่ได้มาตรฐาน ก่อนขนขึ้นรถนำส่งลูกค้าด้วยตนเอง สำหรับผู้สนใจสามารถสั่งซื้อได้โดยตรงที่เฟซบุ๊ก “เด่นนภา ทับสุริย์” หรือหมายเลขโทรศัพท์ 098-5132680 และ 081-6619259